MT
30.6.2023
Il-Ġurnal Uffiċjali tal-Unjoni Ewropea
C 230/209
Pubblikazzjoni ta’ komunikazzjoni dwar l-approvazzjoni ta’ emenda standard għall-Ispeċifikazzjoni tal-Prodott għal isem fis-settur tal-inbid kif imsemmi fl-Artikolu 17(2) u (3) tar-Regolament Delegat tal-Kummissjoni (UE) 2019/33 (2023/C 230/17) Din il-komunikazzjoni hija ppubblikata f’konformità mal-Artikolu 17(5) tar-Regolament Delegat tal-Kummissjoni (UE) 2019/33 (1).
KOMUNIKAZZJONI TAL-APPROVAZZJONI TA’ EMENDA STANDARD
“Coteaux du Layon” PDO-FR-A0826-AM03 Data tal-komunikazzjoni: 31.3.2023 DESKRIZZJONI TAL-EMENDA APPROVATA U RAĠUNIJIET GĦALIHA 1.
Kodiċi Ġeografiku Uffiċjali Il-muniċipalitajiet taż-żona ġeografika u taż-żona fil-viċinanza immedjata ġew aġġornati skont il-Kodiċi Ġeografiku Uffiċjali.
Dan ma jaffettwax il-perimetru taż-żona ġeografika definita.
Il-punti 6 u 9 tad-Dokument Uniku ġew emendati.
2.
Wisa’ bejn il-pjanti Il-wisa’ minima bejn il-pjanti fl-istess flann tnaqqset minn 1 m għal 0,90 m.
L-għan ta’ din l-emenda huwa li tiżdied id-densità tat-tħawwil tad-dwieli mingħajr ma tinbidel il-wisa’ bejn il-flanni.
Żdiedet ukoll dispożizzjoni partikolari għad-dwieli fuq inklinazzjonijiet ogħla minn 10 % li huma awtorizzati li jkollhom wisa’ minima bejn il-pjanti ta’ 0,80 m.
L-għan ta’ din iż-żieda huwa li jitqies il-każ partikolari tad-dwieli mħawla fuq inklinazzjonijiet weqfin, li jikkawża żviluppi partikolari matul it-tħawwil (tħawwil parallel mal-inklinazzjoni aktar milli perpendikolari għaliha).
Il-punt 5 tad-Dokument Uniku ġie emendat.
3.
Żbir Ir-regoli dwar iż-żbir ġew armonizzati fil-livell tad-denominazzjonijiet taż-żona ta’ Anjou Saumur fil-Val de Loire.
L-għan ta’ din l-armonizzazzjoni huwa li ttejjeb l-għarfien tal-operaturi u li tissimplifika l-kontroll.
Din l-emenda tintroduċi kapaċità ta’ adattament għall-vitikulturi fir-rigward tal-episodji ta’ ġlata li dejjem qed iseħħu aktar tard fissena.
Il-punt 5 tad-Dokument Uniku ġie emendat.
4.
Maturazzjoni Il-kontenut minimu taz-zokkor tal-għeneb żdied minn 221 għal 238 gramma għal kull litru għad-denominazzjoni Coteaux du Layon u minn 238 għal 255 gramma għal kull litru għad-denominazzjoni segwita mill-isem talmuniċipalità li fiha joriġina l-għeneb.
Din iż-żieda saret biex tittejjeb il-kwalità tal-inbejjed li huma nbejjed b’zokkor residwu.
Sabiex jitqiesu d-diffikultajiet fil-fermentazzjoni tal-most bl-ogħla kontenut ta’ zokkor, tneħħa l-limitu tal-qawwa alkoħolika skont il-volum għall-inbejjed b’qawwa alkoħolika naturali minima skont il-volum ta’ 18 % jew aktar.
Il-punt 4 tad-Dokument Uniku ġie emendat.
(1) ĠU L 9, 11.1.2019, p. 2.